O‘zbekiston Prezidenti Shimoliy iqtisodiy hamkorlik xalqaro forumida ishtirok etdi

30.10.2020
O‘zbekiston Respublikasi Prezidenti Shavkat Mirziyoyev Koreya Respublikasi Prezidenti Mun Chje Inning taklifiga binoan 30-oktabr kuni Seul shahrida videoanjuman shaklida oʻtgan Shimoliy iqtisodiy hamkorlik ikkinchi xalqaro forumida ishtirok etdi va nutq soʻzladi.
Ta’kidlash joizki, ushbu tadbir Prezident Mun Chje In tashabbusi bilan oʻtkazilgan boʻlib, bu gal uning ishida Qozogʻiston, Turkmaniston va Moʻgʻuliston yetakchilari ham ishtirok etdi.
Kun tartibiga muvofiq, koronavirus infeksiyasi global miqyosda tarqalishining salbiy oqibatlariga qarshi birgalikda kurashish va sa’y-harakatlarni yaqindan muvofiqlashtirish hamda koʻp tomonlama hamkorlikni yanada kengaytirish masalalari atroflicha koʻrib chiqildi.
Davlatimiz rahbari oʻz nutqida jahondagi mushkul vaziyat va global inqiroz sharoitida aynan shunday koʻp tomonlama muloqot yangi xatar va tahdidlarga samarali qarshi turish uchun imkoniyat yaratib, mamlakatlarimiz barqarorligi, farovonligi va izchil taraqqiyotini ta’minlashga xizmat qilishini alohida ta’kidladi.
Shu munosabat bilan O‘zbekiston Prezidenti xalqaro siyosatning eng muhim jihatlari va mintaqaviy hamkorlik istiqbollariga toʻxtalib oʻtdi.
Xususan, COVID-19ga qarshi kurashish uchun yaqin muvofiqlashuv va keng xalqaro hamkorlik zarurligi qayd etildi.
Muhim yoʻnalishlarda, shu jumladan, Koreya kompaniyalari bilan birgalikda tashkil etilayotgan farmatsevtika klasteri negizida samarali vaksina va zardoblar, kasalliklarni tez va aniq tashxislash tizimlarini ishlab chiqish boʻyicha birgalikdagi ishlarni davom ettirish taklifi bildirildi.
Bundan tashqari, zamonaviy laboratoriyalar yaratish va chegaralardagi sanitariya nazorati punktlarini modernizatsiya qilish, yuqori malakali vrachlarni tayyorlash, tibbiy chiqindilarni utilizatsiya qilish korxonalarini tashkil etish, mintaqada epidemiologik vaziyatni monitoring qilish va barvaqt prognozlashtirishning integratsiyalashgan tizimini joriy etish muhimligi qayd etildi.
Davlatimiz rahbari Koreya Respublikasini mamlakatimizga raqamli va «yashil» texnologiyalarni keltirishda asosiy hamkorlardan biri deb bilishini alohida ta’kidladi.
O‘zbekiston kelgusi yilda Seul shahrida boʻlib oʻtadigan «Yashil» taraqqiyot va 2030-yilga qadar global maqsadlar uchun sheriklik xalqaro sammitida faol ishtirok etishi ma’lum qilindi.
Samarali mintaqaviy transport yoʻlaklarini rivojlantirish alohida dolzarb ahamiyatga ega ekani ta’kidlandi. Bu borada soʻz yuritilganda, avvalo, Transsibir magistrali va «G‘arbiy Yevropa – G‘arbiy Xitoy» yoʻlagi marshrutlarini mintaqamizda yangi temir yoʻllar qurish loyihalari bilan oʻzaro bogʻlash zarurligini qayd etish lozim.
Shu munosabat bilan davlatimiz rahbari ushbu noyob loyihalarni amalga oshirish masalasini ekspertlar darajasida koʻrib chiqishni boshlash taklifini ilgari surdi.
«Markaziy Osiyo – Koreya Respublikasi» forumi doirasida oʻzaro manfaatli hamkorlikni kengaytirishga alohida e’tibor qaratildi. Ushbu format doirasidagi sheriklikni yangi, yanada yuqori bosqichga olib chiqish hamda forum yigʻilishini hukumat rahbarlari ishtirokida oʻtkazishga ob’ektiv zarurat sezilayotgani qayd etildi.
Prezident Shavkat Mirziyoyev Prezident Mun Chje Inning Koreya yarimorolidagi mustahkam tinchlikka erishish borasidagi faol sa’y-harakatlarini mintaqaviy va global xavfsizlikni ta’minlashga muhim hissa sifatida qoʻllab-quvvatlashini alohida ta’kidladi.
Keng tajriba almashish maqsadida Yadroviy qurolsizlanish, yadroviy quroldan xoli hududlar yaratish masalalari boʻyicha xalqaro ekspertlik forumini oʻtkazish taklif etildi.
Nutqini yakunlar ekan, davlatimiz rahbari O‘zbekiston va Janubiy Koreya  alohida ahamiyatga ega, ishonchli strategik sheriklar ekanini, munosabatlarimiz bir necha ming yillik tarixga egaligini ta’kidladi. Ushbu forum mamlakatlarimizning uzoq muddatli va serqirra hamkorligini butun mintaqa tinchligi va ravnaqi yoʻlida rivojlantirish uchun yangi istiqbollar ochib berishiga ishonch bildirdi.
Shuningdek, tadbir dasturiga muvofiq forumda Qozogʻiston Prezidenti Qasim-Jomart Toqayev va Turkmaniston Prezidenti Gurbanguli Berdimuhamedov nutq soʻzladilar, Moʻgʻuliston Prezidenti Xaltmaagiyn Battulgʻaning murojaati oʻqib eshittirildi.